Hvorfor blev sygeplejersken Christina Aistrup Hansen ikke standset før marts 2015? Hvordan kunne det ske, at hun først blev anholdt 2 ½ år efter det første af de 4 drabsforsøg på patienter, som hun i dag afsoner en fængselsstraf for?

Onsdag blev en forhenværende afdelingssygeplejerske på Nykøbing Falster Sygehus kendt skyldig i ikke at have gjort sit til at forsøge at forhindre det.

Den 51-årige kvinde fungerede som Christina Aistrup Hansens nærmeste leder, da Christina Aistrup Hansen arbejdede på den medicinske afdeling M130 fra 2009 til 2012. Allerede dengang var der angivelig flere af de ansatte på M130, der mistænkte Christina Aistrup Hansen for at forsøge at dræbe patienter ved skjult at give dem medicin, de ikke kunne tåle. En mistanke, som flere sygeplejersker og assistenter på afdelingen siden har hævdet, at de indviede deres leder i.